MRK verwelkom AfriForum se hersienings-aansoek | Netwerk24
Deur Marietie Louw-Carstens 18 April 2019 14:21
Die Menseregtekommissie verwelkom AfriForum se besluit om sy uitspraak dat Julius Malema, EFF-leier, hom nie aan haatspraak skuldig gemaak het nie, op hersiening te neem.
AfriForum het Woensdag 'n hersieningsaansoek by die hooggeregshof in Johannesburg ingedien, nadat prof. Bongani Majola, voorsitter van die MRK, in Maart beslis het dat hoewel Malema se uitlatings soos haatspraak klink, dit nie haatspraak is nie.
Prof. Bongani Majola. Foto: Daily Sun
AfriForum het in 2016 'n klag teen Malema by die MRK ingedien nadat hy op 7 November 2016 op 'n EFF-saamtrek in Newcastle in KwaZulu-Natal gesê het: "Ons, die wettige eienaars, ons vrede is versteur deur die wit man se aankoms hier. Hulle het 'n swart volksmoord gepleeg. Hulle het ons mense doodgemaak tydens grondverskuiwings. Vandag word ons vertel 'moenie hulle steur nie, al het hulle ons vrede versteur'.
Die MRK het bevind dit is nie haatspraak nie.
Natasha Venter, veldtogbeampte van strategie en inhoud by AfriForum, sê hulle kan nie "toelaat dat individue met politieke mag, soos Malema, wegkom met rassistiese uitlatings nie", dit is hoekom hulle die hersieningsaansoek by die hof ingedien het.
Gail Smith, woordvoerder van die MRK, sê die hof se mening in die hersieningsaansoek van AfriForum sal help om onduidelikhede in die Gelykheidswet op te klaar.
Dit is veral die deel van die Gelykheidswet wat oor haatspraak handel, soos hoe haatspraak gedefinieer en verstaan word, waarmee die hof sal kan help, sê Smith.
Dit is vervat in die Wet oor die Bevordering van Gelykheid en die Voorkoming van Onregverdige Diskriminasie, wet nr. 4 van 2000.
"Die Menseregtekommissie respekteer die wet en sal die besluit van die hof oor die saak respekteer," sê Smith.
Sy sê die MRK moedig mense aan hom hul regte te beskerm, en om deel te neem aan die demokratiese en regsprosesse soos in die Grondwet vervat.
"Ons grondwetlike demokrasie is gebou op die beginsel van openbare deelname en die MRK erken dat 'n aktiewe samelewing uiters noodsaaklik is om die doelwitte en waardes van die Grondwet uit te dra," sê Smith.